**◼ Comunicat de premsa ◼**

**Posicionament de la Xarxa Catalana d'Hospitals sense Fum i de la Xarxa d'Atenció Primària sense Fum sobre les cigarretes electròniques**

Avui, 31 de juliol de 2013, s’ha presentat a la seu de l’Institut Català d’Oncologia (ICO), a l’Hospitalet de Llobregat, el Posicionament de la Xarxa Catalana d'Hospitals sense Fum i de la Xarxa d'Atenció Primària sense Fum sobre les cigarretes electròniques.

A l’acte hi han assistit:

* Antoni Mateu, secretari de Salut Pública de la Generalitat de Catalunya
* Candela Calle, directora general de l’Institut Català d’Oncologia
* Esteve Fernández, cap de la Unitat de Tabaquisme de l’ICO i coordinador de la Xarxa Catalana d’Hospitals sense Fum
* Joan Lozano, membre de la Comissió Tècnica de la Xarxa d’Atenció Primària sense Fum

## Posicionament

En els darrers mesos ha augmentat la presència i comercialització de cigarretes electròniques (dis­positius electrònics de vaporització de nicotina o altres substàncies amb forma de cigarreta) en el nostre medi. A més de la possibilitat de compra per internet, diferents establiments especialitzats estan oferint aquests dispositius, utilitzant missatges contradictoris o poc contrastats sobre la seva seguretat, la reducció del risc en comparació de les cigarretes, la seva utilitat com a mètode per reduir el consum de tabac o deixar de fumar i la possibilitat d'usar-les en llocs on és prohibit fumar segons la legislació vigent.

L'ús de cigarretes electròniques en espais on està prohibit fumar pot causar confusió degut a la seva semblança amb les cigarretes tradicionals, l’emissió de “vapor” semblant al fum ambiental de tabac i pot comprometre la "desnormalització" del consum del tabac aconseguida en la darrera dècada gràcies a les diferents mesures de control del tabac.

Degut a que l’aparició de les cigarretes electròniques és recent, encara no hi ha prou evidència científica concloent a favor o en contra de l’ús d’aquests dispositius:

* Estudis preliminars indiquen que les cigarretes electròniques són probablement menys tòxiques que les cigarretes convencionals, però encara no hi ha evidències de la seva utilitat com a possible estratègia de reducció de danys.
* Malgrat el seu creixent ús, no es disposa d’evidències científiques sobre la seva eficàcia com a mètode per deixar de fumar. Actualment s’estan duent a terme assajos clínics controlats.
* No existeixen evidències concloents a favor o en contra de la seguretat del seu ús, especialment a llarg termini, ni dels potencials efectes de l’exposició passiva als aerosols generats per les cigar­retes electròniques.
* Els líquids utilitzats en aquests dispositius no estan regulats. Per aquest motiu hi ha molta vari­abilitat en el contingut d’aquests líquids entre diferents marques i dins la mateixa marca. Per tant, actualment no es pot garantir als consumidors que alguns líquids puguin contenir impureses o tòx­ics no identificats en l’etiquetatge.

Per tot això, i pel buit legal que hi ha en aquest moment, la Xarxa Catalana d'Hospitals sense Fum i la Xarxa d'Atenció Primària sense Fum recomanen que els hospitals, centres de salut i altres cen­tres sanitaris:

* Prohibeixin per normativa pròpia de règim intern l'ús de cigarretes electròniques en les seves de­pendències, tant en els llocs tancats (edificis) com en el seu recinte a l'aire lliure, de forma similar al que estableix l'actual normativa (llei 42/2010) de mesures sanitàries de control del tabaquisme per als productes del tabac.
* Prohibeixin per normativa pròpia de règim intern la venda, promoció o publicitat d'aquests disposi­tius en les seves dependències, de forma similar al que estableix l'actual normativa (llei 42/2010) de mesures sanitàries de control del tabaquisme per als productes del tabac.

L’Hospitalet de Llobregat, a 31 de juliol de 2013

**L ‘Agència de Salut Pública de Catalunya (ASPCAT) dona suport a les xarxes**

Des de l’ASPCAT es dona suport a [xarxa catalana d'hospitals sense fum](http://www.xchsf.com/) (coordinada des de l’ICO) i a la xarxa d’Atenció Primària sense fum (amb les SSCC d’atenció primària –CAMFIC, AIFICC i ACI) , pioneres a nivell de l’estat i que agrupen a la majoria dels centres sanitaris (100% dels centres de primària, 68 hospitals de Catalunya ). Les Xarxes ajuden a fer complir la llei i a deixar de fumar tant els professionals com els pacients. Es fan activitats de formació, grups de treball i intercanvi de bones pràctiques. També activitats comunitàries, en especial en relació al Dia mundial sense fum i es generen guies, documents i materials que permeten mantenir un nivell elevat de coneixements i d’actuacions en la majoria de les vessants que s’aborden en tabaquisme.

En aquest escenari, l’ASPCAT dóna suport a les iniciatives socials i professionals d’autoregulació que actuen proactivament en relació a les noves tendències. Darrerament , alguns àmbits s’han plantejat i han posat en marxa experiències novadores que van més enllà del que estrictament marca la legislació vigent com, per exemple, “Entorns Sense Fum” de l’àmbit educatiu o “Barça sense Fum” en l’esportiu i que han creat arreu amplis mimetismes a molts nivells. Els professionals i treballadors dels centres sanitaris es troben en una posició privilegiada per exercir un paper d’exemple en relació al consum de tabac i mantenir una posició equilibrada, prudent i en sintonia amb el grau de coneixement científic disponible, davant del nou repte que representa la irrupció de la cigarreta electrònica en el nostre medi.